
הכנסת החמש-עשרה							נוסח לא מתוקן
מושב שלישי


פרוטוקול מס' 256
מישיבת ועדת הכלכלה
יום שלישי, י"א באדר התשס"א (6 במרץ 2001), שעה 9:00

נכחו:

חברי הוועדה: אברהם פורז-היו"ר
                        יגאל ביבי
                        נחום לנגנטל

מוזמנים:         אבי גונן                                       תחום טכני אגף הרכב, משרד התחבורה
                        עדה וייס, עו"ד                            לשכה משפטית, משרד התחבורה
                        צבי יוזנט                                     סמנכ"ל בכיר תנועה, משרד התחבורה
                         רונן ישעיהו                                 מנהל אגף תשתיות ופיתוח, משרד התחבורה
                        חוה ראובני                                  לשכה משפטית
                        רפ"ק אירית מור                         מדור תאונות דרכים, המשרד לביטחון פנים
                        סנ"צ שולמית שמעון                   ראש חוליית תעבורה מחלקת התנועה
                         אמיר שביט                                 אגף תקציבים, משרד האוצר
                         רג'ין יהודה-כלף,עו"ד                 מכס
                         ד"ר יצחק ברלוביץ                     ראש שירותי רפואה, משרד הבריאות
                         שלום פריינטה                            ממונה על אמבולנסים, משרד הבריאות
                         שי אילן, עו"ד                             משרד הבריאות
                         יפעת רווה, עו"ד                         משרד המשפטים
                         גבריאל אל-חייני                        קצין בטיחות בתעבורה בירושלים, מגן דוד אדום
                         נתנאל רוטנברג                           מנהל מחלקת רכב ותחבורה, מגן דוד אדום
                         אהרון פנחס                                משרד הביטחון
                         רוברט נויפלד                              יועץ משפטי באט"ל
                         סמי כספי                                   משרד הביטחון
                         מרים גראני-רוזנב                      לשכה משפטית, משרד החינוך
                         שוש ימין                                    מנהלת אגף והצטיידות, משרד החינוך
                         אהובה גנור                                 מנהלת אגף שירותי תיירות, משרד התיירות
                         תקוה נוימן                                  איגוד הצרכנים
                          מוטי פלדמן                                מזכיר מועצת המובילים
                          סא"ל יצחק גורביץ                     רע"ן כלכלה, נציג מתאם הפעולות בשטחים
                          עמיחי בן-דרור                            מרכז השלטון המקומי
                          נעה בן-אריה                               מרכז השלטון המקומי
                          נאוה מקובסקי,עו"ד                   "קרנית"
                          מקסים רקוב                               משרד ראש הממשלה
                          ד"ר פרץ סגל                                משרד המשפטים

יועצת משפטית: אתי בנדלר

מנהלת הוועדה: לאה ורון

קצרנית: יפעת שפרכר

נושא: 1. תקנות סימון כלי רכב (מניעת גניבות) (הוראת שעה), התש"ס-2000.
           2. תקנות התעבורה (תיקון), התשס"א-2000 בדבר איסור הרכבת נוסע על אופנוע.
           3. תקנות התעבורה (תיקון מס' 6), התש"ס-2000 בדבר הגדרה לאמבולנס, הרחבת סמכויות רשויות התמרור המקומיות, הסעת ילדים באוטובוס, עדכון רשות הרישוי על שינוי כתובת, שירות לנסיעה מיוחדת ורשיון לנסיעת שירות.
           4. תקנות התעבורה (תיקון מס' 8), התשנ"ג-1993 (תיקון), התשס"א-2000.
           5. תקנות התעבורה (תיקון מס' 5), התש"ס-2000 בדבר רשיונות נהיגה.


















































1. תקנות סימון כלי רכב (מניעת גניבות) (הוראת שעה), התש"ס-2000


היו"ר אברהם פורז:

	תקנות סימון כלי רכב (מניעת גניבות) (הוראת שעה), התש"ס-2000. האם החוק הוא הוראת שעה?

עדה וייס:

	החוק והתקנות. 

היו"ר אברהם פורז:

	מה לא אישרנו בפעם הקודמת שטעון אישור עכשיו?

עדה וייס:

	בתקנה 1 בהגדרת "אמצעי סימון", הוסף בסופה "שיש לו מספר סידורי". 

היו"ר אברהם פורז:

	לאמצעי הסימון חייב להיות מספר סידורי?

עדה וייס:

	כן. זה מה שמוטבע על החלק.

היו"ר אברהם פורז:

	הוא משאיר טביעת אצבע על כל חלק. הכוונה היא שידעו מי סימן.

עדה וייס:

	נכון.

היו"ר אברהם פורז:

	זה אושר.

עדה וייס:

	בתקנה 7(ד) שינינו את הנוסח. הנוסח המתוקן: "בעל מוסך יוודא כי המבקש הוא בעל הרכב הרשום ברשיון הרכב, לפי תעודה מזהה ואם בעל הרכב הרשום הוא תאגיד – לפי ייפוי כח שנתן התאגיד למגיש הבקשה לפעול בשמו ולפי תעודה מזהה של מיופה הכח." 

היו"ר אברהם פורז:

	איך בעל המוסך יוודא שהתאגיד נתן ייפוי כוח? זאת שאלה מאוד מעניינת. אושר.




עדה וייס:

	תקנה 10 (א) (6). הנוסח המתוקן הוא: "היה המבקש מבטח, או מסר למסמן הצהרה בכתב כי מילא אחר הוראות סעיף 3(א)(1) לחוק."

היו"ר אברהם פורז:

	האם יש לכם נוסח סטנדרטי של הצהרה או שתכינו?

עדה וייס:

	אין נוסח סטנדרטי.

היו"ר אברהם פורז:

	אושר. 

עדה וייס:

	בתקנה 21(א) שינינו את הנוסח: "בעל מוסך ידווח למי שקבע המנהל, אחת לחודש, את הפרטים הבאים מתוך רישומיו כמפורט להלן:" לשר אין סמכות לקבוע למי ידווחו אלא רק למנהל.

היו"ר אברהם פורז:

	מי זה המנהל?

עדה וייס:

	מי שימונה.

היו"ר אברהם פורז:

	תקראי את הגדרת מנהל.

עדה וייס:

	"המנהל" – עובד משרד התחבורה ששר התחבורה מינה אותו..

היו"ר אברהם פורז:

	הוא רשות מוסמכת.

אתי בנדלר:

	לא מדובר כאן על זה שהוא ידווח למנהל אלא למי שקבע המנהל. השאלה היא אם המנהל לא יכול לומר "אני מבקש שבכל מקרה תודיעו לא', ב', ג', ד' ו-ה'".  

היו"ר אברהם פורז:

	הוא ידווח דיווח אחד.



אתי בנדלר:

	זה לא עולה מהאמור.

היו"ר אברהם פורז:

	אנחנו ניתן לו שיקול דעת מתוך הנחה שזה פקיד בכיר במשרד התחבורה. הוא לא יתן הוראה לדווח ל-50 מקומות. למה דווקא בדואר רשום? למסור את זה אישית לא טוב? צריך לתקן את זה, הגברת וייס, כך שזה יהיה במסירה אישית או בדואר רשום. 

עדה וייס:

	אנחנו לא רוצים שהוא יבוא למשרד וימסור.

אתי בנדלר:

	אני חושבת על אפשרות ה-e-mail.

היו"ר אברהם פורז:

	אז לא ידעו מי. בוא נעשה בדואר רשום או בדרך אחרת שקבע השר. 

עדה וייס:

	אבל לפי החוק את הדרכים לדיווח קובע המנהל ולא השר. לשר אין את הסמכות לקבוע את הדרכים. 

היו"ר אברהם פורז:

	אוקיי, הדיווח ייעשה בדואר רשום או בדרך אחרת שקבע המנהל.

אתי בנדלר:

	מה סעיף ההסמכה אומר?

עדה וייס:

	צריך לקבוע בתקנות את הדרכים שעל פיהן מדווחים.

אתי בנדלר:

	אז שיהיה ככה.

היו"ר אברהם פורז:

	תבואו עם תיקון תקנות. 

עדה וייס:

	נוסח תיקון לתקנה 22(א): "נגנב חלק משומש ממי שעיסוקו בהרכבת חלקים משומשים, פירוקם או במסחר בהם, ידווח על כך, באמצעות הטלפון, למי שקבע המנהל תוך 24 שעות מעת היוודע לו דבר הגניבה; מי שקיבל דיווח כאמור ימסור למסמן את פרטי הדיווח מיד עם קבלתו." 

אתי בנדלר:

	איך ידעו כל חייבי הדיווח למיניהם למי צריך לדווח? 

היו"ר אברהם פורז:

	לשלוח פקס זה לא טוב? הוא יקריא לו? צריך להוסיף את המילים "או בפקסימיליה". אושר.

עדה וייס:

	נוסח מתוקן לסעיף 23: "מסמן רשאי לגבות תשלום בעד הסימון בסכום שלא יעלה על הסכום שקבע השר לפי סעיף 14(ב) לחוק." החוק קובע שזה באישור ועדת הכלכלה של הכנסת, לכן לא צריך לחזור על זה בתקנות.

אתי בנדלר:

	כן, אבל אז תצטרכו לבוא עם הסכומים לוועדה.

עדה וייס:

	בכל מקרה.

היו"ר אברהם פורז:

	רבותי, אנחנו מאשרים את התקנות על תיקוניהן כפי שנאמר לעיל, ומאחלים לכם נסיעה טובה ובטוחה בלי גניבות.

אתי בנדלר:

	מה היתה התחילה בתקנות שאושרו? אין בעיה עם זה?

עדה וייס:

	אין בעיה. 

אתי בנדלר:

	כל עוד אין לכם סכומים אתם לא יכולים להתחיל להפעיל את התקנות. תבדקי את העניין הזה. זה היה מיום פירסומן?

עדה וייס:

	זה לא היה מיום פירסומן. 











2. תקנות התעבורה (תיקון), התשס"א-2000 בדבר איסור הרכבת נוסע
על אופנוע.

היו"ר אברהם פורז:

	"..לא ירכיב עליו אדם אחר, אלא אם כן מלאו לבעל רשיון הנהיגה האמור שמונה עשרה שנים או אם הוא בעל רשיון נהיגה כאמור חודשיים לפחות, לפי המאוחר." מי שהוא מתחת לגיל 18 לא יכול להרכיב בכלל, ונהג חדש לא יכול להרכיב חודשיים. אנחנו מאשרים בזה את תקנות התעבורה (תיקון), בדבר איסור הרכבת נוסע על אופנוע. 









































3. תקנות התעבורה (תיקון מס' 6), התש"ס-2000 בדבר הגדרה
לאמבולנס, הרחבת סמכויות רשויות התמרור המקומיות, הסעת
ילדים באוטובוס, עדכון רשות הרישוי על שינוי כתובת, שירות
לנסיעה מיוחדת ורשיון לנסיעת שירות.

היו"ר אברהם פורז:

	הגברת וייס, מה אתם רוצים מאיתנו בתקנות הללו?

עדה וייס:

	להכניס הגדרה לאמבולנס.

היו"ר אברהם פורז:

	מה ההגדרה של אמבולנס?

עדה וייס:

	"אמבולנס" – רכב מנועי המיועד לפי מבנהו להסעה בשכיבה של הנזקקים להשגחה או טיפול רפואיים בזמן הנסיעה ואשר ניתן לגביו אישור מאת מנהל משר הבריאות או מטעמו". 

היו"ר אברהם פורז:

	אני רוצה שגם אמבולנס להובלת בעלי חיים יהיה כלול בזה. 

יפעת רווה:

	לא כתוב שלא. 

אתי בנדלר:

	המילה "שכיבה" חיונית?

חוה ראובני:

	לא כתבנו שהנוסע חייב לשכב. 

היו"ר אברהם פורז:

	צריך להוסיף את המילים "וכן רכב המיועד להצלת בעלי חיים".

עדה וייס:

	אבל אז מנהל משרד הבריאות לא מאשר.

צבי יוזנט:

	זה מנהל משרד החקלאות. 

אתי בנדלר:

	לא הבנתי בשביל מה צריך את המילה "בשכיבה".

חווה ראובני:

	אין חובה לשכב באמבולנס, אבל  זה לא יכול להיות רכב שאי אפשר לשים בו מיטה.

היו"ר אברהם פורז:

	הם לא רוצים שזה יהיה מיניבוס. צריך להוסיף "או רכב להסעת בעלי חיים חולים או פצועים". נוסיף הגדרה נוספת: "אמבולנס לבעלי חיים" – אמבולנס... לפי אישור של משרד החקלאות. 

חווה ראובני:

	אבל אמבולנס מקבל פטור ממכס.

היו"ר אברהם פורז:

	בדיוק זאת הכוונה. 

צבי יוזנט:

	אנחנו לא ניתן לו פנס כחול.

היו"ר אברהם פורז:

	תהיה הגדרה נוספת: "אמבולנס  לבעלי חיים" – כלי רכב המיועד לפי מבנהו להובלת בעלי חיים חולים או פצועים, ואשר לגביו ניתן אישור מאת מנהל משרד החקלאות". 

	(2) בהגדרת "רכב בטחון", אחרי "של מגן דוד אדום" יבוא "או שניתן לגביו אישור מאת מנהל משרד הבריאות או מטעמו."

חווה ראובני:

	שתי ההגדרות שאנחנו מדברים עליהן באות לעגן בחקיקה את מה שמתבצע בלי סמכות חוקית מזה עשרות שנים. למשרד הבריאות יש קריטריונים מקצועיים רפואיים איזה רכב מתאים להיות אמבולנס ואיזה רכב מתאים להיות אמבולנס טיפול נמרץ. זה קשור לציוד, לאבזור, למוקד קשר וכיוצא בזה. בהתאם הם נותנים לרשות הרישוי שרושמת אותם המלצה לאמבולנס רגיל שלא מקבל סטטוס של רכב ביטחון, לא יכול להפעיל סירנה, או המלצה לאמבולנס טיפול נמרץ שמקבל סטטוס של רכב ביטחון. אלה נרשם להם ברשיון הרכב שהם רכב ביטחון, כלומר הם רשאים להתקין סירנה ופנס מהבהב לפי תקנות התעבורה. 

היו"ר אברהם פורז:

	רכב להובלת נפטרים גם יהיה אמבולנס?

חווה ראובני:

	יש לו הגדרה נפרדת. לגבי תיקון תקנה 178, כיום יש לנו היתר לנהיגת אמבולנס של מגן דוד אדום ואין רשיון נהיגה מתאים לאמבולנס שהוא לא של מגן דוד אדום. הרעיון הוא להשמיט את המילים  "של מגן דוד אדום". 

שולמית שמעון:

	במקום המילה "או" אנחנו מבקשים לכתוב "אמבולנס שניתן לגביו אישור".

היו"ר אברהם פורז:

	מה אתם אומרים על ההערה הזאת?

אירית מור:

	חשוב מאוד להדגיש את נושא ההיתר ממשרד הבריאות שמתייחס להיותו רכב ביטחון. גם בהגדרה הראשונה וגם בהגדרה השנייה יש אישור. צריך להגדיר מה מהותו של האישור כפי שמופיע בהגדרה של רכב ביטחון. 

חוה ראובני:

	אנחנו חושבים שזה ברור, אבל אם להם לא ברור אין לנו התנגדות לכתוב את זה. 

היו"ר אברהם פורז:

	טוב, אז אנחנו נבהיר את זה בהתאם להערה הזאת.

יצחק ברלוביץ:

	לנו יש בעיה עם התקנות הללו, כי הן מטילות עלינו חובה מבלי לתת לנו אפשרות לבצע אותה. אין לנו שום מערכת של פיקוח או בקרה שתוכל לעמוד במטלה שהתקנות הללו מטילות עלינו. מדובר כרגע על כ-400 אמבולנסים. אם נרצה לתת אישור כמו שצריך, לפקח כמו שצריך אנחנו צריכים אמצעים. אחת הדרכים היא להטיל על זה אגרה, ושהאגרה הזאת תממן את אותה פעילות שאנחנו צריכים לעשות. כל פעילות אחרת במצב הזה היא להטיל עלינו משימה שבשמיכה המאוד מאוד מתוחה שאנחנו נמצאים בה היא פשוט בלתי אפשרית. 

היו"ר אברהם פורז:

	זאת טענה מעניינת אבל היא לא לעניינינו. אני לא בודק אף פעם אם יש כיסוי תקציבי או לא. אני מניח שברגע שהמטלה תוטל תמצא הדרך. 

יצחק ברלוביץ:
	
	אתה לא שואל אם יש כוונה ליישם את התקנות הללו.

היו"ר אברהם פורז:

	במסגרת ההתמודדות שלכם מול גורמי האוצר וכל האחרים, תגידו שהטילו עליכם מטלה בהתאם לתקנות הללו. 

אתי בנדלר:

	ההערה לגבי המילה "או" לא מסתדרת כל כך עם הדברים, משום שרכב ביטחון מוגדר היום כרכב של מגן דוד אדום שמה שמוצע להוסיף לגביו זה את המילים "או שניתן לגביו אישור". 

אירית מור:

	צריך להיות "אמבולנס שניתן לגביו אישור".

אתי בנדלר:

	נכון, "או אמבולנס שניתן לגביו אישור". 

עדה וייס:

	תקנה 18 לתקנות התעבורה נתנה סמכות לרשות תמרור מקומית. אנחנו מבקשים בתקנה 18(ב) להרחיב את הסמכויות של רשויות תמרור מקומיות, ולאפשר להן הצבת תמרורים וקביעת תמרורים ללא הסכמה של רשות תמרור מרכזית, למעט תמרורים שעוסקים בתחבורה ציבורית – תחנות, אוטובוסים, מוניות. 

היו"ר אברהם פורז:

	עד היום זה היה ברשות תמרור מרכזית? תני לי דוגמה של תמרור שאתם רוצים להעביר לרשות תמרור מקומית.

רונן ישעיהו:

	תמרורי עצור.

היו"ר אברהם פורז:

	איך מורכבת רשות תמרור מקומית? מה ההרכב שלה?

רונן ישעיהו:

	בדרך כלל ראש הרשות הוא גם רשות תמרור מקומית כאשר יש כמה חריגים. 

היו"ר אברהם פורז:

	אנשי משרד התחבורה הם חלק מרשות תמרור מקומית?

רונן ישעיהו:

	לא. 

עדה וייס:

	רשות תמרור מקומית זה מי שרשות תמרור מרכזית מסמיכה אותו להיות רשות תמרור מקומית. מדובר בכל ראשי הרשויות המקומיות, מהנדסים, מע"צ.

היו"ר אברהם פורז:

	ונניח רשות מקומית מציבה תמרור שלדעתכם לא צריך להיות.

עדה וייס:

	לפי תקנה 17 יש סמכות לרשות תמרור מרכזית להתערב. 

אתי בנדלר:

	זאת אומרת שכל הסדרי התנועה שהיום נמצאים בתחום רשות מקומית, למעט כל הקשור בתחבורה ציבורית, יהיו בסמכותה של רשות תמרור מקומית?

עדה וייס:

	מדובר על רשות שקיבלה הסמכה לכך בכתב. 

אתי בנדלר:

	לרשות תמרור מקומית יהיו כל הסמכויות בתחום קביעת הסדרי תנועה.

היו"ר אברהם פורז:

	את זה אנחנו מאשרים. 

עדה וייס:

	אנחנו מבקשים לתקן את תקנה 84(ז). בעקבות תביעה בבית המשפט המחוזי בתל-אביב, מינה שר התחבורה ועדה לבדיקת הסעת ילדים באוטובוס. התקנה מאפשרת כיום הסעה באוטובוס עד 70 נוסעים כאשר יושבים 3 ילדים עד גיל 14 באותו ספסל. בעקבות הוועדה הוחלט לצמצם את האפשרות הזאת, ולאסור להסיע 3 ילדים במושבים מסויימים באוטובוס. מדובר על מושבים מאחורי הנהג, על מושבים שאחרי שתי הדלתות ועל המושבים האחרונים שבסוף האוטובוס.

היו"ר אברהם פורז:

	האם אפשר היום שלושה?

מוטי פלדמן:

	בכל מושב. 

היו"ר אברהם פורז:

	עכשיו אתם אומרים שיש מקומות שאסור שזה יהיה. 

עדה וייס:

	נכון. 

היו"ר אברהם פורז:

	התקנה מאושרת. 

חווה ראובני:

	תקנה 214 מדברת על כתובת מחייבת של נהג.  

היו"ר אברהם פורז:

	ומה היה כתוב קודם?

חווה ראובני:

	היום כתוב שהכתובת היא הכתובת האחרונה שמסר האדם בבקשה למתן או חידוש רשיון. בפועל אנשים לא באים לעדכן כתובות. רשות הרישוי נסמכת על הכתובות במרשם האוכלוסין, ששם יש חובה סטטוטורית. 




היו"ר אברהם פורז:

	מה תהיה הכתובת אחרי התיקון?

חווה ראובני:

	הכתובת שהוא מסר או הכתובת שהוא עדכן במרשם האוכלוסין. 

היו"ר אברהם פורז:

	מאושר.

אתי בנדלר:

	אתם מציעים שהכתובת תהיה במאגר נתוני הנהגים במשרד התחבורה. למיטב ידיעתי המונח הזה איננו מוגדר. אני לא יודעת ממה מורכב מאגר נתוני הנהגים במשרד התחבורה. מצד אחד אתם אומרים שהכוונה היא לסמוך על הנתונים של מרשם האוכלוסין, ומצד שני תקנה 13 מחייבת כל אדם לעדכן אתכם בפרטים שלו. נניח שאני ילדה טוב ואני באה ומעדכנת אתכם ולא את משרד הפנים. 

חווה ראובני:

	אנחנו מסתמכים על הכתובת האחרונה שיש אצלינו.

אתי בנדלר:

	מאיפה זה נובע? זה לא מה שכתוב בתקנה. 

היו"ר אברהם פורז:

	יש להם מאגר נתונים ממוחשב שמסתמך על הכתובת האחרונה שנמסרה, או על כתובת שהגיעה ממקור אחר. חובתו של בעל הרכב לוודא שהכתובת הנכונה תהיה במאגר. הוא לא דאג לזה, הוא התרשל, שלחו את זה למקום שהוא לא קיבל, זאת בעיה שלו. 

אתי בנדלר:

	מהו מאגר נתוני הנהגים במשרד התחבורה? אתם משתמשים במונח לא מוגדר. אינני יודעת מאיפה הוא צץ ומה הוא כולל. אם תגדירו שזה מאגר המבוסס על נתונים שנהגים מסרו לכם או משרד הפנים מסר לכם ואתם משתמשים תמיד בנתון האחרון, הכל מצויין ויפה. אם אני, למשל, מעדכנת אתכם בהתאם לחובה שאתם מטילים עלי בתקנה 13, ואתם לא שולחים לכתובת שעדכנתי אתכם אלא לכתובת אחרת לפי מה שיש במשרד הפנים, שאותו לא עדכנתי, יראו בזה מסירה?

היו"ר אברהם פורז:

	בעיני כן.

חווה ראובני:

	גם את משרד הפנים חובה לעדכן. 



היו"ר אברהם פורז:

	אני רוצה שכל אזרח ימלא את חובתו.

אתי בנדלר:

	אבל מילאתי את חובתי. 

צבי יוזנט:

	חלקית.

היו"ר אברהם פורז:

	אנחנו נכתוב "מאגר הנתונים הממוחשב מטעם משרד התחבורה המבוסס על נתונים המצויים בידי משרד התחבורה..

אתי בנדלר:

	אני מבקשת שתכלל בתקנות הגדרה של מאגר נתוני נהגים כך שזה תמיד יהיה המידע האחרון שהתקבל ממקור מוסמך שהעביר את המידע. 

היו"ר אברהם פורז:

	אם עידכנת אותם אז אין בעיה.

אתי בנדלר:

	אבל הם לוקחים את הכתובת הלא מעודכנת ממשרד הפנים למרות שאותם עדכנתי. 

היו"ר אברהם פורז:

	אם ככה זה בסדר גמור, כי אדם צריך לעדכן גם את כתובתו במשרד הפנים. 

אתי בנדלר:

	כיועצת משפטית של הוועדה אני מביעה את דעתי שיש כאן חריגה מסמכות. אדוני יחליט מה שהוא רוצה. 

היו"ר אברהם פורז:

	"מאגר הנתונים הממוחשב" – מאגר נתונים ממוחשב המתנהל במשרד התחבורה לגבי נתוני נהגים. 

יפעת רווה:

	לפי מה שאתה אומר, אם יש טעות במשרד התחבורה זה לא מעניין אף אחד כי כתוב בחוק שזה מאגר הנתונים. 

היו"ר אברהם פורז:

	זה לא נכון. אם מישהו הלך ודיווח ומשום מה זה לא נקלט במחשב, משרד התחבורה לא יעניש אותו על כך. הם יבטלו לו אם הוא דיווח. הסיכוי שזה יקרה הוא אפסי, כי בדרך כלל הדברים נעשים במערכות on line.

יפעת רווה:

	בעניין של עבירות קנס כתוב במפורש בחוק "אלא אם כן יש טעות שיסודה ברשויות המדינה". קורה שיש טעויות, ולכן רק את ההסתייגות הזאת אני מבקשת להוסיף. 

היו"ר אברהם פורז:

	זה צריך להיות ברור בנוסח שאם האדם מילא את חובתו, דיווח והמשרד לא קלט, לא יעמידו אותו לדין. 

יפה רווה:

	אלא אם כן יש טעות..

היו"ר אברהם פורז:

	אנחנו נוסיף "אלא אם כן יש טעות שמקורה ברשויות המדינה". בעיני אדם צריך לדווח גם למשרד התחבורה, גם למשרד הפנים, גם לרשות השידור וגם לעירייה. אם הוא לא דיווח לכל המקומות, מצידי שיאכל אותה. 

אתי בנדלר:

	המשמעות היא שאם לא דיווחתי לרשות השידור אני אענש ברשות התחבורה.

היו"ר אברהם פורז:

	אם דיווחת למשרד הפנים, לא דיווחת לתחבורה ואת כביכול גרה בשתי כתובות, זאת בעיה שלך. אני רוצה שאזרחים יהיו ממושמעים.

אתי בנדלר:

	אני תמהה אם הדרך הנכונה להטיל משמעת על האזרחים היא דרך תקנות התעבורה.

היו"ר אברהם פורז:

	זה דבר מאוד חינוכי. 

אתי בנדלר:

	אני מבקשת להביא לידיעת הממונה על חקיקת המשנה, שהיושב-ראש אישר את התקנה אבל לדעת היועצת המשפטית של הוועדה יש כאן חריגה מסמכות.   

שולמית שמעון:

	הבעיה היא שאנחנו מדברים על מספר מאגרים – מאגר נהגים, מאגר רכב. כשאדם משנה כתובת במאגר נהגים, מאגר הרכב לא מתעדכן באופן אוטומטי. אנחנו נשענים על הקבצים של משרד התחבורה. אלינו מגיעה הטענה "אם עדכנתי את קובץ הנהגים, למה נשלח לי הדוח בקובץ רכש"? אני צריכה להתמודד כל פעם מול קבצים אחרים. 





היו"ר אברהם פורז:

	אין לנו מערכות כל כך משוכללות שיודעות הכל. אם למשרד התחבורה יהיה בעתיד מערכת כזאת חכמה שיכולה לעדכן בו זמנית, בסדר, אבל כל עוד יש את המערכות היותר פרימיטיביות, הוא יצטרך לדווח לכל אחד בנפרד.

צבי יוזנט:

	שולמית, את זה תעלי במשרד התחבורה, נדמה לי שזה פתור. 

חווה ראובני:

	מזה שנה או שנתיים גם קובץ רכב מתעדכן. 

היו"ר אברהם פורז:

	אם זה פתור זה טוב, ואם זה לא פתור שיודיע. אוקיי, זה מאושר.

עדה וייס:

	משנת 1993 אסור להסיע במונית מסוג זוטובוס בנסיעות מיוחדות אלא רק בקווי שירות. 

היו"ר אברהם פורז:

	מה ההגיון של התקנה הזאת?

עדה וייס:

	זה כדי למנוע מאנשים שקיבלו רשיון לנסיעה מיוחדת לפתוח קווי שירות פיראטים. 

היו"ר אברהם פורז:

	מה איכפת לכם אם אני רוצה לנסוע ספיישל בזוטובוס? 

עדה וייס:

	זה אסור.

היו"ר אברהם פורז:

	למה?

עדה וייס:

	כי אנשים הקימו קווי שירות פיראטים. לפי התקנות היום מי שהיה רשום עד 1993 רשאי להמשיך ולהסיע בזוטובוס בנסיעות מיוחדות אם יש לו רשיון לזה. אנחנו מבקשים היום לתקן את התקנה כך שיהיה אסור להסיע נוסעים בזוטובוס בנסיעות מיוחדות. 

היו"ר אברהם פורז:

	למה? 



עדה וייס:

	זה בעקבות בג"ץ של בעל זוטובוס.

היו"ר אברהם פורז:

	מה יקרה אם אחד שיש לו קו שירות ביום יעשה ספיישלים בלילות? מה האסון הלאומי? התקנה לא מאושרת. אדם שקיבל רשיון למונית יכול לעשות מה שהוא רוצה. תפסיקו עם הדבר הזה. אני מבקש משר התחבורה החדש לקיים דיון בעודף הרגולציה בענף המוניות. 

נחום לנגנטל:

	אתה לא נותן את האפשרות הזאת למי שיש לו אוטובוס. 

היו"ר אברהם פורז:

	אפשר לבטל לזוטובוסים קווים, כלומר לעשות את הכל מסודר. מה הבעיה שאחד שקיבל קו שירות יעשה נסיעות ספיישל? 

נחום לנגנטל:

	למשרד התחבורה אין תשובה למה נהג טרנזיט לא יכול לעשות נסיעות ספיישל. 

היו"ר אברהם פורז:

	תגידו לשר התחבורה החדש שיש בקשה מטעם הוועדה שיקיים על זה דיון. כרגע תשאירו את המצב הנוכחי. אחרי שתקיימו דיון עם השר תחזרו אלינו. אתם לא מסבירים למה נהג הזוטובוס לא יכול לעשות ספיישל בלילה. 

נחום לנגנטל:

	אני רוצה לחזור לתקנה 84. העיקרון שיושבים שלושה ילדים במושב באוטובוס זה עיקרון שכל אנשי הבטיחות אומרים שהוא נורא ואיום. 

היו"ר אברהם פורז:

	עזוב, זה חוסך כסף.

נחום לנגנטל:

	בגלל שסעיף ההסעות במשרד החינוך מוגבל, באו ואמרו: "אנחנו נעשה דברים לא בטיחותיים כי זה חוסך הרבה כסף לקופת המדינה". זאת היתה הטענה של אגף התקציבים.

היו"ר אברהם פורז:

	הם מציעים לצמצם את זה. 

נחום לנגנטל:

	אני מבקש רוויזיה על תיקון תקנה 84. 




עדה וייס:

	תקנה 461 לתקנות התעבורה קובעת שנהג לא יסיע נוסע מעורער בנפשו. אנחנו מבקשים למחוק את התקנה הזאת. 

היו"ר אברהם פורז:

	מאושר.

נעה בן-אריה:

	האם תקנה 18 תהיה מיום הפירסום?

עדה וייס:

	ודאי. 

נעה בן-אריה:

	האם ניתן לעשות תחילה קצת יותר מאוחרת על-מנת לאפשר לרשויות התמרור המקומיות להתארגן בהתאם? 

עדה וייס:

	מדובר על כל רשות תמרור מקומית שקיבלה הסמכה לכך מרשות התמרור המרכזית, לא על כל רשויות התמרור המקומיות. אני חושבת שזה יהיה לטובתכם אם זה יחול מיום הפירסום. 

לאה ורון:

	אבל הם מבקשים מועד להארך. 

צבי יוזנט:

	ממילא זה כפוף לאישור המפקח על התעבורה. רשות שלא תהיה מוכנה לא תקבל אישור. 

אתי בנדלר:

	יש רשויות תמרור מקומיות שהוסמכו כרשויות תמרור..

צבי יוזנט:

	לא לצורך זה.

אתי בנדלר:

	האם ההסמכה היא לביצוע פעולות מסויימות?

צבי יוזנט:

	כל הסמכויות הנוספות שנותנים להן היום. 




אתי בנדלר:

	האם בכתב ההסמכה מודיעים לרשות תמרור מקומית: "את מוסמכת לבצע פעולות אלה ואינך מוסמכת לבצע פעולות אחרות, או שמא משניתנת הסמכה לרשות כרשות תמרור מקומית היא מוסמכת לעשות את כל הפעולות שרשות תמרור מוסמכת לעשות? 

עדה וייס:

	היא מוסמכת לעשות את כל הפעולות שהן..

נחום לנגנטל:

	עדה, תתני להם הארכה של 3 חודשים. 

יפעת רווה:

	בסדר. תחילתן של כל התקנות 30 יום מיום פירסומן, למעט תקנה 2 שתחילתה 90 יום מיום פירסומה. 

היו"ר אברהם פורז:

	אוקיי, זה אושר. מי בעד רוויזיה על תקנה 3?

ה צ ב ע ה
בעד – 2
נגד  - 0 

הרוויזיה אושרה.

נחום לנגנטל:

	יש בעיה לגבי הנושא של הסעת ילדים. 

היו"ר אברהם פורז:

	אבל זה בכיוון הנכון. 

נחום לנגנטל:

	כל מומחי הבטיחות הם נגד העניין של 3 ילדים בספסל. ביום שיתקינו חגורות בטיחות באוטובוסים, לא יהיו 3 חגורות בטיחות במושב אחד. 

היו"ר אברהם פורז:

	יתכן שאם כלי הרכב בנוי מלכתחילה להסעת ילדים..

נחום לנגנטל:

	אין כזה דבר. 

היו"ר אברהם פורז:

	חבר הכנסת לנגנטל, אם לא מאשרים את התקנה, אז ממשיכים לשבת שלושה בספסל בלי מגבלה. ככה לפחות ממזערים את הנזק. 

נחום לנגנטל:

	בוא תגיש יחד איתי הצעת חוק פרטית, האומרת שבהסעת ילדים לא ישבו יותר מ-2 ילדים בספסל. 

היו"ר אברהם פורז:

	חבר הכנסת לנגנטל, אני חייב לחשוב על ההיבט הכספי של הדבר הזה. אם זה יעלה את תקציבי ההסעה..

נחום לנגנטל:

	מדובר על מאות אלפי ילדים שנוסעים בסכנה.

היו"ר אברהם פורז:

	אבל הסכנה שלהם, נדמה לי, זה בגלל שאין חגורות, לא בגלל ששלושה יושבים בספסל.

עדה וייס:

	זה אולי לא נוח, אבל זה בטיחותי.

נחום לנגנטל:

	עדה, גם אני וגם את לא אנשי מקצוע. 

עדה וייס:

	היתה ועדה.

היו"ר אברהם פורז:

	זה כסף.

נחום לנגנטל:

	מדובר על הבטיחות של הילדים. אם ההסעה לא מלאה, איכשהו מסתדרים, אבל אם ההסעה מלאה, ה' ירחם.

היו"ר אברהם פורז:

	באוטובוס נוסעים גם בעמידה. 

נחום לנגנטל:

	ברגע שלילד קטן אין מקום ישיבה אז הוא מסתובב, משתולל. זה מה שקורה בהסעות. יש פציעות אין סופיות. היו לנו השנה 10 ילדים הרוגים בהסעות. 

היו"ר אברהם פורז:

	חבר הכנסת לנגנטל, התקנה הולכת בכיוון הנכון. אם לא נאשר אותה, נשארת התקנה הקודמת שהיא עוד יותר גרועה. אני מציע שתיזום דיון בוועדת המשנה לעניין בטיחות בדרכים בנושא הסעת ילדים. 

נחום לנגנטל:

	כל תוצאה שלא תהיה, נצטרך בסופו של דבר לעשות חוק. 

היו"ר אברהם פורז:

	מאחר והתקנה הולכת בכיוון הנכון אין ברירה אלא לאשר אותה. 

יפעת רווה:

	אני רוצה להציע ניסוח לעניין של מאגר הנתונים.

היו"ר אברהם פורז:

	מה הניסוח?

יפעת רווה:

	"הכתובת הרשומה במרשם האוכלוסין של משרד הפנים, אלא אם כן הנהג עדכן את משרד הרישוי בכתובתו החדשה". 

היו"ר אברהם פורז:

	האם כשאדם מעדכן את משרד הפנים בכתובת מסויימת ולא מעדכן את משרד התחבורה, אוטומטית זה מחייב את משרד התחבורה להתעדכן? אני לא בטוח.

חווה ראובני:

	אנחנו נעזר בכתובת שיש במרשם האוכלוסין, אלא אם הנהג אומר לנו אחרת.

היו"ר אברהם פורז:

	זה לא שאתם תעזרו, זה מחייב אתכם. 

חווה ראובני:

	אנחנו עושים את זה ממילא. אנחנו כיום אחת לשבועיים או חודש מקבלים קובץ ממשרד הפנים עם עדכוני כתובות, עם עדכוני פטירות. 

היו"ר אברהם פורז:

	אם זה ככה אז אין לי בעיה.

חוה ראובני:

	אנחנו מקבלים מהם את המידע הזה כבר הרבה שנים. 

לאה ורון:

	אדוני היושב-ראש, האם מה שהוחלט זה שזה יהיה לפי הכתובת הרשומה במרשם האוכלוסין אלא אם עדכן הנהג את משרד הרישוי בכתובת אחרת?



היו"ר אברהם פורז:

	כן. 















































4. תקנות התעבורה (תיקון מס' 8), התשנ"ג-1993 (תיקון), התשס"א-2000


עדה וייס:

	תקנה 8 מותנת באישור תיקון לתקנה 276א שלא אושרה בתקנות הקודמות. 

היו"ר אברהם פורז:

	אוקיי, זה נופל.










































5. תקנות התעבורה (תיקון מס' 5), התש"ס-2000 בדבר רשיונות נהיגה


עדה וייס:

	תיקון מס' 5 בא להחליף את ההוראות הקיימות בעניין המרת רשיון נהיגה זר. זה בעקבות פסק דין שניתן בבית המשפט העליון לפני כמה שנים.  

היו"ר אברהם פורז:

	216(א) "רשות הרישוי רשאית לתת למבקש רשיון נהיגה שבידו רשיון נהיגה זר כמשמעותו בתקנה 562, שהוא בר תוקף, שדרגתו מקבילה לאחת מהדרגות המנויות בתקנות 176 עד 187 – רשיון נהיגה בדרגה המקבילה לדרגת רשיון הנהיגה הזר שלו, אם נתקיימו בו כל אלה: 
(1) תנאי הגיל האמורים בתקנות 188 עד 190;" 

צבי יוזנט:

	הוא יכול לנהוג עד שנה ברשיון הלאומי שלו בתנאי שהגיל מתאים. אחרי שנה הוא חייב לעבור לרשיון ישראלי. 

היו"ר אברהם פורז:

	זאת אומרת שילד בן 14 שמגיע מטקסס לא יכול.

צבי יוזנט:

	נכון. 

היו"ר אברהם פורז:

(2) "עמד בבדיקות רפואיות כאמור בתקנות 191 עד 201;" למה בדיקות רפואיות? שהוא לא
עוור? 

עדה וייס:

	אולי ראייתו השתנתה מאז שהוא הגיע לארץ.

היו"ר אברהם פורז:

	זה צריך להיות כמו כל נהג רגיל שיש לו רשיון. אתם לא צריכים לעשות לו משהו מיוחד.

צבי יוזנט:

	עדה, זה רק הראייה?

היו"ר אברהם פורז:

	האם יש מדינות שאתם חושבים שעיוורים נוהגים בהן?

 צבי יוזנט:

	יכול להיות שצריך לצמצם את זה פה. מה אומר 191 עד 201?

היו"ר אברהם פורז:

	גברת וייס, תעשו תקנה שיהיה שיקול דעת. במקרים שיש חשד לבריאותו אפשר לשלוח אותו לבדיקה. אל תעשו את זה כללי. לא צריך לשלוח כל עולה חדש לבדיקה. 

צבי יוזנט:

	מקובל. 

היו"ר אברהם פורז:

	מאושר. (3) "לעניין הדרגות המנויות בתקנות 176 עד 179 – עמד גם במבחן שליטה;" 

צבי יוזנט:

	מבחן שליטה זה לא טסט,  זה לראות אם הוא שקרן. 

היו"ר אברהם פורז:

	זה גם בשיקול דעת, לא?

צבי יוזנט:

	לא. מבחן שליטה הוא חובה.

היו"ר אברהם פורז:

	מה זה תקנות 176 עד 179?

חווה ראובני:

	זה הדרגות של אופנועים ומשאית מתחת ל-15 טון.

היו"ר אברהם פורז:

	לאחד שבא עם רשיון לאופנוע מחו"ל אתם רוצים לעשות מבחן שליטה? למה?

צבי יוזנט:

	אחרי שנה. מדובר על מי שנשאר פה.

היו"ר אברהם פורז:

	אל תעשו עודף בירוקרטיה. לעולה חדש שהגיע עם רשיון לאופנוע מחו"ל, נהג שנה פה אתם רוצים לעשות מבחן שליטה? 

חווה ראובני:

	התחילו עם מבחני השליטה בשנת 1994 כאשר נואשו מלבדוק רשיונות נהיגה מזוייפים. אמרו: לא משנה לנו איך הוא השיג את הרשיון, אנחנו נבדוק אם הוא יודע לנהוג". 



צבי יוזנט:

	גם בגרמניה עושים מבחני שליטה.

היו"ר אברהם פורז:

	מה עוד חוץ מאופנוע?

צבי יוזנט:

	רכב פרטי ומשאית עד 15 טון.

היו"ר אברהם פורז:

	כל עולה חדש עובר מבחן שליטה?

צבי יוזנט:

	כן. זה במקום לבדוק אם זה מזוייף וזה במקום לבדוק אם הוא רימה.

היו"ר אברהם פורז:

	כמה אנשים נכשלו במבחני השליטה בשנים האחרונות? לדעתי אף אחד לא נכשל. 

צבי יוזנט:

	אחרי שהוא נכשל 3 פעמים במבחן שליטה הוא הולך לטסט רגיל. אנחנו נותנים לו את הצ'אנס. אני חושב שחסכנו פה בירוקרטיה. 

לאה ורון:

	היושב-ראש רוצה לחסוך עוד בירוקרטיה.

צבי יוזנט:

	אבל אם הרשיון שלו מזוייף ,הוא לא יודע לנהוג, מה אני אעשה איתו? עובדה היא שאין על זה צעקות.

היו"ר אברהם פורז:

	אתה מתעלל בציבור גדול של עולים שנהגו בארץ מוצאם. עם הרשיון הלאומי שלו הוא יכול היה לנהוג שנה ולהרוג את כולם, עכשיו אתה מבקש ממנו מבחן שליטה.

צבי יוזנט:

	זה ברוב העולם כך. כשאתה בא בתור תייר אתה יכול לנהוג עם הרשיון שלך. גם כשאתה נוסע לצרפת אתה יכול לנהוג שנה ברשיון הישראלי. אחרי שנה אתה צריך להמיר אותו לרשיון צרפתי. 

היו"ר אברהם פורז:

	מי שנהג שנה, גם אם לא היה לו רשיון הוא כבר יודע לנהוג.



צבי יוזנט:

	אתה לא יכול לעשות את זה אוטומטית. אנחנו גם הגדרנו מה זה מבחן שליטה. זה לא 35 דקות, זה 10 דקות. זה פשוט לראות שהוא לא שקרן. 

חווה ראובני:

	יש גם עניין כלכלי. יש כאלה שבאים עם רשיון מחו"ל לא בגלל שהם רוצים לנהוג איתו אלא כדי לקנות רכב בפטור ממסים. 

היו"ר אברהם פורז:

	רבותי, אני מבקש שתביאו לישיבה הבאה את מי שממונה על העניין, כי אני רוצה לדעת כמה מבחני שליטה נעשים בשנה. 

צבי יוזנט:

	לא יהיה לך את הנתון הזה. יש לנו רישום של טסטים.

היו"ר אברהם פורז:

	אין לכם רישום על מבחני שליטה?

צבי יוזנט:

	זה רשום, אבל זה לא ממוחשב. 

היו"ר אברהם פורז:

	אני רוצה לשמוע חוויות על מבחן השליטה. 

צבי יוזנט:

	עשינו את ההוראה לפני שנה.

היו"ר אברהם פורז:

	תבין, בשביל אחד שרימה אתה מטרטר עשרות אלפי אנשים ומשפיל אותם. 

צבי יוזנט:

	אבל לא המצאנו את הגלגל, זה קיים בכל העולם.

היו"ר אברהם פורז:

	אני רוצה להסביר פנים לעולה. אני לא רוצה להכביד עליו בכלום, אלא אם כן אני מוכרח. 

חווה ראובני:

	התקנות האלה נוגעות גם לעובדים זרים, גם לתיירים. 



היו"ר אברהם פורז:

	משעה שאדם יכול לנהוג בארץ עם הרשיון הזר שנה, לעשות לו מבחן שליטה בתום שנה זה מגוחך.

צבי יוזנט:

	לפעמים הוא לא נוהג, הוא רק מחזיק אותו.

היו"ר אברהם פורז:

	אני רוצה לקבל נתונים. אני לא מאשר את זה. 

פרץ סגל:

	גם בארצות הברית וגם באנגליה אתה יכול לנהוג עד שנה עם הרשיון הלאומי שלך. הרשיון הישראלי הוא לא דבר שניתן באופן אוטומטי כתוצאה מזה שאתה בא. 

היו"ר אברהם פורז:

	אני מוכן לגבי עובדים זרים ולגבי תיירים שזה כן יהיה. אני רוצה קליטת עליה קלה במדינה. אני לא רוצה שאדם שנהג ברוסיה, יש לו רשיון נהיגה יצטרך לעבור תהליך של השפלה. 

עדה וייס:

	עולה יכול לנהוג חצי שנה ברשיון הלאומי שלו. 

היו"ר אברהם פורז:

	רבותי, אני מוכרח לקבל נתונים. מי שהולך להיות נהג מקצועי צריך לעבור את  זה, זה בסדר. (ד) זה בסדר.

שולמית שמעון:

	ההפנייה בכותרת בסעיף קטן (ד) זה מבחנים כאמור בתקנת משנה (א), לא (ב).

היו"ר אברהם פורז:
	
	תבדקו את זה יחד עם היועצת המשפטית. מה זה הגדרת איזור?

עדה וייס:

	"איזור" – איזור כמשמעותו בסעיף 1 לתוספת לחוק הארכת תוקפן של תקנות שעת חירום, העבירות בשטחים המוחזקים.." יש היום הגדרות אחרות לאיזור בעקבות הסכם הביניים. אנחנו מבקשים לקבוע הגדרה חדשה. אנחנו מפרידים את חלק ט לשני חלקים: חלק ט, וחלק ט1. 

היו"ר אברהם פורז:

	הבנתי. הלאה.

עדה וייס:

	"מי שאינו תושב ישראל ובידו רשיון נהיגה זר בר תוקף יראו אותו כבעל רשיון נהיגה בר תוקף בישראל, בדרגה המקבילה לדרגת רשיון הנהיגה שלו, אם נתקיימו בו כל אלה.."

היו"ר אברהם פורז:

	אוקיי, הלאה. למה אפשרתם רק שישה חודשים לאזרח ישראלי או תושב ישראל? אני מבקש שזה יהיה שנה. 

פרץ סגל:

	אנחנו ביקשנו את התיקון הזה. כיוון שהם לא בדקו, אנחנו מבקשים לאשר את שתי האפשרויות.

היו"ר אברהם פורז:

	שנה לשניהם. אנחנו לא נפלה את הישראלים לעומת הזרים. למה תקנות 568א ו574 בטלות? 

עדה וייס:

	משום שהן נכנסות לפרק הבא. אנחנו מבקשים להוסיף "בתקנה 564(1) לתקנות העיקריות – במקום תקנה 567ב(3) יבוא 578א(א)". 

היו"ר אברהם פורז:

	בסדר. 

יצחק גורביץ:

	הנוסח של 578 גורף מידי. אם יווצר מצב, למשל, שהרשות מחליטה שרשיון הנהיגה לא יהיה בערבית, לפי מה שמופיע פה אנחנו צריכים לקבל את המצב הזה. למעשה, ייכנס לפה נהג פלסטיני והשוטר לא ידע אם יש תוקף או אין תוקף לרשיון. כנ"ל יכול לקרות לגבי הרשיונות של הרכב. 

היו"ר אברהם פורז:

	האם אתה מכיר את סעיף 38 להסכם הביניים?

יצחק גורביץ:

	כן.

היו"ר אברהם פורז:

	ד"ר סגל, האם זה יהיה לגיטימי אם נאמר בתקנה "ובלבד שיש תרגום לאנגלית"?

פרץ סגל:

	זה מתחייב מתוך ההסכם. ההתחייבות של הרשות הפלסטינית בעניין הזה היא לשמור על הפורמט הקיים. 

היו"ר אברהם פורז:

	אנחנו נאמר בצורה מפורשת שזה חייב להיות גם באנגלית. 



פרץ סגל:

	זה מה שכתוב בסעיף 38.

היו"ר אברהם פורז:

	הם יכולים להעתיק את המודל שלנו.

צבי יוזנט:

	אתה לא יכול לחייב אותם לעשות את המודל שלנו. 

פרץ סגל:

	המשמעות של הדבר תהיה שאם הוא לא יבוא עם רשיון באנגלית יראו את זה כאילו הרשיון לא בר תוקף. אנחנו לא רוצים שזה יהיה המצב, כי התוצאה תהיה שהוא נוסע בישראל ללא רשיון. לא זאת הכוונה. אם רוצים לקבוע את ההוראות המינהליות על הפלסטינים, צריך לקבוע את זה בהוראה מפורשת שאומרת "רשיונות של פלסטינים לישראל יהיו מותנים בא',ב',ג'".

יצחק גורביץ:

	אנחנו היינו ממליצים לא לקשור את התקנה הזאת לסוגייה של הסכם הביניים. יכול להווצר מצב של אי בהירות משפטית לגבי הסכם הביניים. בסופו של דבר אם זה לא תקף אז כל ההוראה לא תהיה תקפה. בנוסף צריך לתת סמכות לשר התחבורה להפעיל שיקול דעת בנושא הזה, כי לפי ההוראה הזאת אין סמכות לשר התחבורה לשנות הוראות.

היו"ר אברהם פורז:

	רבותי, אני חושב שהפתרון צריך להיות שתושבי האיזור יוכלו לנהוג בישראל בהתאם לכללים שקובע שר התחבורה.

סגל פרץ:

	יש פה את הכללים. 

היו"ר אברהם פורז:

	הכללים צריכים להיות כך: א. יש לו רשיון בר תוקף שהוצא על ידי הרשות הפלסטינית. ב. לרשיון יש תרגום לאנגלית או לעברית. זה לא צריך להיות מבוסס על הסכם הביניים אלא כהוראה בפני עצמה. 

יצחק גורביץ:

	אבל גם פה יש בעיה, כי מראש אתה קובע שרשיון בר תוקף יכול לקבל ילד בן 16 ברשות אם אין שם הגבלת גיל. 

היו"ר אברהם פורז:

	ברשות אין מגבלת גיל? ברשות נותנים רשיון מתחת לגיל 18?



יצחק גורביץ:

	אני מכיר את הרשות היום, אני לא יודע מה יקרה בעוד מספר חודשים. ככלל הם עומדים בסטנדרטים. בגלל שהקשרים שלנו איתם מתמעטים, אנחנו לא יכולים לדעת אם הם עוברים את הטסטים כמו שצריך. 

היו"ר אברהם פורז:

	אנחנו לא נלך, לדעתי, על התנערות מוחלטת מההסכם שנחתם. אני מציע שהתקנה תהיה שתושב זה וזה, שיש לו רשיון זה וזה מטעם הרשות הפלסטינית יהיה רשאי..

צבי יוזנט:

	יראו אותו כבעל רשיון נהיגה זר.

היו"ר אברהם פורז:

	בתנאיש הוא מתורגל.

פרץ סגל:

	היום התוצאה היא שהמשטרה לא יכולה לרשום דוחות ולא מקבלים פיצויים, כי רואים את אותם נהגים כאילו הם חסרי רשיונות בר תוקף. אנחנו רוצים להסדיר את המצב הקיים כמו שהוא. ההצעה שלנו היא להסדיר את זה רטרואקטיבית, כי זה מצב שקיים מאז הסכם עזה ויריחו, כלומר נוסעים בפועל בישראל עם רשיונות ורכבים פלסטיניים.  

היו"ר אברהם פורז:

	אם יש תאונת דרכים שמעורבת בה מכונית פלסטינית, צריך לתבוע אותם שם?

פרץ סגל:

	תלוי. הנהג הישראלי תובע פה,  והנהג הפלסטיני תובע שם.

היו"ר אברהם פורז:

	מה קורה להולך רגל ישראלי?

פרץ סגל:

	הולך רגל ישראלי צריך לתבוע את הנהג הפלסטיני שם באמצעות קרנית.

היו"ר אברהם פורז:

	וקרנית משלמת? נניח שנפגעתי בתאונת דרכים על ידי משאית פלסטינית מהשטחים, ואני מגלה שחברת הביטוח היא בשכם, מה אני אמור לעשות? 

נאוה מקובסקי:

	אתה לא צריך לתבוע אותם בשכם, אתה יכול לתבוע אותם פה. 

היו"ר אברהם פורז:

	תבענו אותם בבית משפט בתל-אביב וניתן פסק דין נגדם, מה אז?

נאוה מקובסקי:

	סעיף 12ד(1) לחוק הפלת"ד נותן לזה פתרון. אם חברה פלסטינית לא התגוננה, או התגוננה וחדלה להתגונן, קרנית נכנסת לתמונה בפרוצדורה מסויימת שהסעיף קבע אותו, משלמת, והמדינה מחזירה ומתקזזת עם הרשות. 

היו"ר אברהם פורז:

	גם נזקי רכוש?

נאוה מקובסקי:

	לא, אני מדברת רק על הגוף.

צבי יוזנט:

	אנחנו לא יודעים איך הם נותנים היום רשיונות. מי יבדוק במשרד הרישוי שזה עומד לפי סעיף 38? 

יצחק גורביץ:

	אתה צריך לחשוב מה יקרה אם תתן למאות נהגים פלסטינים עם רכבים לא תקינים להסתובב פה. הביטוח הוא משני.

היו"ר אברהם פורז:

	ככל שהמתיחות הבטחונית תגבר, הסיכוי להמצאותם פה הולך וקטן. אנחנו חייבים להתייחס לזה במישור הסביר. אתה נותן גם לאנשים ממקומות אחרים לנהוג. אני מציע שהרשיון יהיה מוכר פה כמו כל רשיון שניתן על ידי מדינה זרה, ובתנאי שיהיה לו תרגום לאנגלית או לעברית. 

יצחק גורביץ:

	לנו יש סמכות לאפשר לנהג פלסטיני לנהוג ברכב ישראלי, ברכב צהוב ואף אחד לא יעצור אותו. ברגע שנתנו לו את הרשיון והוא עולה על רכב ישראלי, אף אחד לא יעצור אותו. 

היו"ר אברהם פורז:

	מי שקיבל רשיון בתחומי הרשות הפלסטינית, כאילו קיבל אותו במדינה זרה שאנחנו מכירים ברשיון הנהיגה שלה. מטעמים אדמיניסטרטיביים אנחנו מבקשים שיהיה לו תרגום או לעברית או לאנגלית. לגבי היתרים שלא ניתנו שם ומקורם במקומות אחרים, זה צריך להיות בשיקול דעת של שר התחבורה. לפי איך שהדברים נראים כרגע, מספר הפלסטינים שינהגו בכבישי ישראל לא יהיה מספר כל כך גבוה.

מקסים רקוב:

	נכון לעכשיו, לפי הנוסח הקיים של התקנות ולפי הנוסח המוצע, תושב השטחים יכול לבוא למשרד הרישוי הישראלי ,לעבור את מבחני הנהיגה ולקבל רשיון ישראלי. בנוסף לכך הוא יכול לקחת את הרשיון שהוא קיבל ברשות הפלסטינית, לבוא למשרד הרישוי ולהמיר אותו ברשיון ישראלי. אם הוא לוקח את הרשיון הישראלי הזה, נוהג ברכב צהוב, אף אחד לא יבדוק את תעודת הזהות שלו. 



היו"ר אברהם פורז:

	לכל תושבי מזרח ירושלים יש לוחיות צהובות.

מקסים רקוב:

	תושבי מזרח ירושלים הם תושבי ישראל.

היו"ר אברהם פורז:

	אבל הם פלסטינים עויינים, לא?

מקסים רקוב:

	הם תושבי ישראל. 

היו"ר אברהם פורז:

	אבל אתה מדבר על החלק הבטחוני מטעם משרד ראש הממשלה.

מקסים רקוב:

	אני מדבר מטעם מטה המלחמה בטרור. 

היו"ר אברהם פורז:

	אם אתם מוכנים שכל תושבי מזרח ירושלים יסעו עם לוחיות צהובות..

מקסים רקוב:

	הם תושבי ישראל. אנחנו לא יכולים לעשות שום דבר בעניין הזה.

היו"ר אברהם פורז:

	ועוד איך אתם יכולים. יכולתם בקלות לגבי מזרח ירושלים לעשות הסדר אחר.

מקסים רקוב:

	אנחנו לא יכולים. אנחנו יכולים לעשות את זה רק לגבי השטחים.

היו"ר אברהם פורז:

	מה הבעיה לגנוב מכונית עם לוחיות צהובות? 

מקסים רקוב:

	מכיוון שעכשיו אנחנו מכירים ברשיון שלהם, שניתן בתחומי הרש"פ כרשיון תקף בישראל, אין שום סיבה שבעולם שהם ימירו את הרשיון שלהם ברשיון ישראלי, או יגשו למבחני נהיגה ויקבלו את הרשיון הישראלי. 

היו"ר אברהם פורז:

	אתם מסכימים?

צבי יוזנט:

	זו בעיה פוליטית.

היו"ר אברהם פורז:

	יש לך בעיה לראות בהם תיירים?

חווה ראובני:
	
	אבל תיירים יכולים להמיר רשיון. 

היו"ר אברהם פורז:

	בואו נשנה את התקנה כך שהם יוכלו לנהוג ברשיונות שלהם עם תרגום לעברית או לאנגלית. אם משווים את מבחן השליטה לבעיה הבטחונית, אז הבעיה הבטחונית היא בעלת משקל הרבה יותר משמעותי. 

היו"ר אברהם פורז:

	אני מדבר על המחסום.

היו"ר אברהם פורז:

	אם משווים את השליטה ברכב אל מול הזיהוי של האיש כמפגע פוטנציאלי, עדיף שלא יסתובב עם רשיון ישראלי. הטענה על פניה נראית נכונה, תנסחו אותה בהתאם. 

מקסים רקוב:

	אנחנו מבקשים לא לבטל את ההוראה שהוא יצטרך את האישור של המפקד הצבאי גם לצורך נהיגה ברכב פלסטיני בתחומי הקו הירוק.

פרץ סגל:

	זה לא קיים היום. צריך למחוק את המילים "על אף האמור בתקנת משנה (א)" בסעיף קטן (ב), כדי שלא יתפרש שוב פעם שזה פוגע בתוקף הרשיון. 

היו"ר אברהם פורז:

	לא. כל היתר זה בסדר. אני מוכן לאשר בכפוף להערות, רק תנסחו את זה עם היועצת המשפטית. היועצת המשפטית של הוועדה תעבור על הנוסח שלכם, תבדוק את זה מול הפרוטוקול של הוועדה, והיה וזה תואם את מה שהחלטנו, תפרסמו. 

פרץ סגל:

	אנחנו עושים את התקנות הללו רטרואקטיבית מזמן חתימת ההסכמים. 

אתי בנדלר:

	מה זה אומר?

פרץ סגל:

	היום בפועל טוענים שאין רשיון..

היו"ר אברהם פורז:

	יכול להיות שהם יטענו שההחלטה של הרטרואקטיביות של התקנות היא בלתי חוקתית.

פרץ סגל:

	על זה יתקפו אותנו בבג"ץ. 

היו"ר אברהם פורז:

	מאחר ואני לא רוצה לתת כלי לטיעונים פורמליסטיים, שמטרתם להתחמק מאחריות, אנחנו נקבל את המלצתכם ונאשר את התקנות למפרע.

אתי בנדלר:

	מאיזה מועד?

היו"ר אברהם פורז:

	תגידו לנו מתי נחתמו ההסכמים. תעבירו לנו, בתיאום עם משרד המשפטים, את המועד שההסכמים האלה נחתמו. אולי הם לא נכנסו לתוקף בו ביום. תעבירו לנו מהמועד שהם היו אמורים להכנס לתוקף. 

הישיבה ננעלה בשעה 11:10





































































 




















































                              
      





